
PATVIRTINTA

Šakių rajono savivaldybės administracijos 

direktoriaus 2014 m. spalio 21 d.

įsakymu Nr.AT-1041
RAJONO SAVIVALDYBĖS SPECIALIŲJŲ POREIKIŲ LYGIO NUSTATYMO KOMISIJOS NUOSTATAI

I. BENDROSIOS NUOSTATOS


1. Šie nuostatai reglamentuoja Specialiųjų poreikių lygio nustatymo komisijos (toliau – Komisijos) uždavinius, funkcijas, teises, pareigas bei darbo organizavimo tvarką.


2. Komisija savo veikloje vadovaujasi Lietuvos Respublikos įstatymais bei kitais teisės aktais, rajono savivaldybės tarybos sprendimais, rajono savivaldybės administracijos direktoriaus įsakymais, taip pat šiais nuostatais.


3. Komisijos darbas grindžiamas kolegialiu klausimų svarstymu, teisėtumo ir viešumo principais.


4. Komisija užtikrina asmenų, pageidaujančių specialiųjų poreikių, pateiktos informacijos konfidencialumą.

II. KOMISIJOS UŽDAVINIAI IR FUNKCIJOS


5. Pagrindinis Komisijos uždavinys – Šakių rajono savivaldybės gyventojų (toliau – Gyventojų) prašymų dėl specialiųjų poreikių lygio nustatymo svarstymas.


6. Komisija, vykdydama jai pavestą uždavinį, atlieka šias funkcijas:


6.1. svarsto pateiktus gyventojų prašymus dėl specialiųjų poreikių lygio nustatymo;


6.2. nagrinėja kitus su specialiais poreikiais susijusius klausimus, teikia pasiūlymus savivaldybės tarybai, merui, administracijos direktoriui, kitoms institucijoms.

III. KOMISIJOS TEISĖS IR PAREIGOS


7. Komisija, vykdydama savo funkcijas, turi teisę:


7.1. gauti iš administracijos padalinių bei pavaldžių įstaigų reikiamą papildomą informaciją, reikalingą Komisijos darbui vykdyti;


7.2. nenustatyti specialiųjų poreikių lygio ir jo netenkinti, jei klientas pateikia klaidingus duomenis ar informaciją apie save, sprendimo priėmimą sustabdyti iki to laiko, kol bus išsiaiškinta tikroji padėtis;


7.3. prašymų svarstymą atidėti kitam posėdžiui, reikiamiems dokumentams ir faktams papildyti;


7.4. pagal poreikį į Komisijos posėdžius kviesti rajono savivaldybės padalinių vadovus, atsakingus darbuotojus, kitų įstaigų ir įmonių dirbančiuosius, pačius pareiškėjus;


7.5. vykti į pareiškimą pateikusio asmens gyvenamąją vietą išsiaiškinti tikrąją padėtį ir pateikti savo išvadas.


8. Komisija privalo:


8.1. vykdyti šiuose nuostatuose iškeltus uždavinius ir atlikti jai pavestas funkcijas;


8.2. atliekant jai pavestas funkcijas laikytis Lietuvos Respublikos įstatymų bei kitų teisės aktų.

IV. KOMISIJOS DARBO ORGANIZAVIMAS


9. Pagrindinė Komisijos darbo forma yra posėdis.


10. Posėdžiams vadovauja Komisijos pirmininkas, o jam nesant, pirmininko pareigas laikinai eina vienas iš tos pačios Komisijos narių, už kurį balsuoja daugiau negu pusė Komisijos narių.


11. Komisijos posėdžiai vyksta du kartus per mėnesį − preliminariai 10 ir 20 mėnesio dienomis. 

12. Komisijos darbą organizuoja rajono savivaldybės administracijos Socialinės paramos skyriaus darbuotojas, kuriam ši funkcija priskirta pagal pareigybės aprašymą:


12.1. kviečia Komisijos posėdžius ir parengia jiems reikalingus dokumentus bei kitą medžiagą;


12.2. kviečia dalyvauti Komisijos posėdžiuose reikalingus asmenis;


12.3. rengia rajono savivaldybės administracijos direktoriaus pažymų projektus;


12.4. rengia atsakymus pareiškėjams.


13. Komisijos posėdžiai yra teisėti, jei juose dalyvauja daugiau kaip pusė jos narių.


14. Komisija priima sprendimus dalyvaujančių posėdyje jos narių balsų dauguma. Esant vienodam balsų skaičiui, lemiamą balsą turi Komisijos pirmininkas.


15. Posėdžio metu rašomas protokolas. Komisijos posėdžius protokoluoja paskirtas sekretorius. Protokolą pasirašo komisijos pirmininkas ir sekretorius.


16. Sprendimą dėl specialiųjų poreikių lygio asmeniui nustatymo, atsižvelgdamas į Specialiųjų poreikių lygio nustatymo komisijos pateiktas išvadas, priima rajono savivaldybės administracijos direktorius.


17. Nustačius asmeniui specialiųjų poreikių lygį, jam išduodamas Neįgaliojo pažymėjimas. Neįgaliojo pažymėjimo galiojimo trukmė nurodoma Komisijos posėdžio protokole ir rajono savivaldybės administracijos direktoriaus pažymoje. 


18. Komisijai ir rajono savivaldybės administracijos direktoriui priėmus neigiamą sprendimą dėl specialiųjų poreikių lygio nustatymo, asmuo per 10 kalendorinių dienų nuo įvykusio posėdžio informuojamas raštu. Priėmus teigiamą sprendimą, asmuo per 10 kalendorinių dienų nuo įvykusio posėdžio informuojamas žodžiu.


19. Asmuo turi teisę Komisijos ir rajono savivaldybės administracijos direktoriaus sprendimą dėl specialiųjų poreikių lygio nustatymo ar nenustatymo apskųsti Lietuvos Respublikos administracinių bylų teisenos įstatymo nustatyta tvarka.

